Νησιώτικη μακαρονάδα με φουρνιστή ντομάτα και ξινοτύρι Νάξου
Οι ντομάτες που ψήνονται στον φούρνο με σκόρδο και θυμάρι είναι το μυστικό της νοστιμιάς τούτης της μακαρονάδας. Μελώνουν, γλυκαίνουν και ταιριάζουν εξαιρετικά με το ξινοτύρι.
8 μέτριες ντομάτες, 500 γρ. μακαρόνια βίδες ή στριφτάρια παραδοσιακά, 1 κουτ. σούπας φύλλα λεμονόχορτου ή λουίζας (σε σούπερ μάρκετ και φυτώρια), προαιρετικά, 20-25 ελιές πράσινες, χοντροκομμένες, 1 σκελίδα σκόρδο, σε φετάκια, 1 κουτ. γλυκού θυμάρι, 100 ml ελαιόλαδο, αλάτι, φρεσκοτριμμένο πιπέρι, 150 γρ. ξινοτύρι Νάξου, τριμμένο (σκληρό τυρί από αιγοπρόβειο γάλα – είναι η ωριμασμένη για 30 μέρες ξινομυζήθρα), ή άλλο σκληρό τυρί της αρεσκείας μας, λίγα φύλλα βασιλικού, ψιλοκομμένα
Για να φτιάξουμε νησιώτικη μακαρονάδα με φουρνιστή ντομάτα και ξινοτύρι Νάξου, αρχικά προθερμαίνουμε τον φούρνο στους 180°C. Στη συνέχεια, ξεφλουδίζουμε τις ντομάτες, κόβουμε κάθε μία στα τέσσερα και αφαιρούμε τα σπόρια. Τις απλώνουμε σε ταψάκι, τις περιχύνουμε με 40 ml από το λάδι και τις πασπαλίζουμε με αλατοπίπερο, το θυμάρι και το σκόρδο. Ψήνουμε, τις ντομάτες, για 20 λεπτά, μέχρι να μελώσουν.Βράζουμε τα ζυμαρικά σύμφωνα με τις οδηγίες της συσκευασίας. Τα σουρώνουμε και τα βάζουμε σε ένα μεγάλο μπολ μαζί με τις ντομάτες, το λεμονόχορτο (αν βάλουμε), το υπόλοιπο ελαιόλαδο και τις ελιές. Μοιράζουμε τη νησιώτικη μακαρονάδα με τη φουρνιστή ντομάτα σε πιάτα και ρίχνουμε από πάνω λίγο ξινοτύρι και λίγο βασιλικό.
Ελιά,Ντομάτα,Τυρί,Χορτοφαγικά